
ЗэхъуэкIыныгъэхэр къапоплъэ
Сауд Хьэрыпым и экономикэм зэхъуэкIыныгъэ щрагъэкIуэкIыну хуеймэ, абыхэм США-м и правительствэр щIэгъэкъуэн яхуэхъуну зэрыхьэзырыр щыжаIащ Унэ хужьым.
СХь-м и пащтыхьыкъуэ Мухьэммэд бен Салман а Iуэхум теухуауэ Америкэм щаIущIащ президентым егъэщIылIауэ лажьэ экономикэ советым хэтхэм. ЗэIущIэм щытепсэлъыхьащ Сауд Хьэрыпым къыщыщIагъэкI, щащэ продукцэхэр зэхъуэкIынымкIэ, къэралым и экономикэм и унэтIыныгъэхэр хъуэжынымкIэ щыIэ Iэмалхэм икIи къыхагъэщащ ар 2030 гъэм ирихьэлIэу зэрыпхузэгъэхъулIэнур. ЩIыдагъэм къыщIэкIырщ иджыпсту а къэралым и экономикэм и лъабжьэр, иджы мурад ящIащ нэгъуэщI унэтIыныгъэхэми зрагъэужьыну.
Пащтыхьыгъуэм и унафэщIхэр нэхъ пасэу арэзы техъуауэ щытащ «Къэралыр 2030 гъэм ирихьэлIэу» зыфIаща программэм. Абы и пэ къихуэу Мухьэммэд бен Салман жиIащ я экономикэр щIыдагъэм къыщIахым и закъуэ щыгъэгугъыным къыпыкIын хуейуэ.
Дунейм щынэхъ лъэщ дыдэ
Китайм щащIа Sunway TaihuLight компьютерыр дунейм щынэхъ лъэщ дыдэу къалъытащ.
Ар щагъэуващ компьютер нэхъыфIхэр щагъэлажьэ Лъэпкъ центру Уси къалэм щыIэм. Компьютерышхуэр зэпкърылъхьэным къэралым юань мелард 1,8-рэ хухихат (США-м и доллар мелуан 273-рэ хуэдиз). И инагъри умыгъэщIэгъуэн плъэкIыркъым — метр зэбгъузэнатIэ мин еубыд абы. И лъэщагъырщи, ущIытепсэлъыхьыххэн щыIэкъым: зы дакъикъэм къриубыдэу абы зэфIегъэкI цIыху акъылым илъэс мин 32-рэ зытригъэкIуэдэн лэжьыгъэ.
